Ciutat Perduda

Ciutat Perduda, també coneguda com a Teyuna o Buritaca-200, és un antic poblat indígena tairona i jaciment arqueològic pertanyent a la ciutat de Santa Marta, a Colòmbia. Fou construïda al voltant del s. VIII de, i era i és considerada un dels principals jaciments arqueològics de Colòmbia. Forma part d'un dels més de 250 poblats antics dels quatre grups indígenes trobats a la cara nord i sud-oest de la Serra Nevada de Santa Marta, al departament del Magdalena al nord de Colòmbia. Història Les comunitats indígenes tairones edificaren Ciutat Perduda al voltant de l'any 700. Després de gairebé 400 anys d'abandó, fou descoberta per guaqueros (saquejadors de tombes) casualment al 1973; mentre exploraven antics assentaments propers es trobaren amb una escala de 1.200 esglaons de pedra coberts de molsa, terra i arrels. Només fins al 1976 el govern colombià conegué la seua existència per rumors que s'havien escampat a Santa Marta sobre tresors d'or i quars. El 1976 una expedició encapçalada per Gilberto Cadavid i Luisa Fernanda Herrera i formada per 3 arqueòlegs, un arquitecte i 2 guaqueros (que feren de guies) i després de gairebé 12 dies de travessia arribaren al jaciment arqueològic; en recopilaren prou proves perquè el llavors president Alfonso López Michelsen aprovara el pressupost per a la recuperació del denominat Buritaca 200. Els membres de les tribus locals, els arhuacs, koguis i wiwes, han declarat que havien visitar el lloc amb regularitat abans que fos àmpliament descobert, però havien guardat silenci sobre el tema. Anomenen la Ciutat perduda Teyuna i creuen que fou el cor d'una xarxa de llogarets habitats pels seus avantpassats, els Tairona. Ciutat Perduda degué ser el centre polític i manufacturer de la regió a la vora del riu Buritaca i degué albergar de 2.000 a 8.000 persones. Aparentment fou abandonada durant la invasió espanyola. El lloc S'aixeca entre els 900 i els 1.300 m d'altura, sobre els contraforts del Turó Correa, a la zona nord de la Serra Nevada de Santa Marta sobre el marge dret del riu Buritaca. Els indígenes de la zona li diuen Teyuna, i per això es denomina Parc Arqueològic Ciutat Perduda-Teyuna, tot i que dins de la nomenclatura de jaciments arqueològics de la Serra Nevada de Santa Marta també se li coneix com a Buritaca-200. El lloc inclou un complex sistema de construccions, camins empedrats, escales i murs intercomunicats per una sèrie de terrasses i plataformes sobre les quals es construïren centres cerimonials, cases i magatzems de queviures. Les estructures descobertes fins ara ocupen una àrea d'aproximadament 35 hectàrees, en les quals es poden trobar fins a 169 terrasses de pedra. Des del seu descobriment l'ha administrat l'Institut Colombià d'Antropologia i Història (ICANH) com a Parc Arqueològic Nacional. Com que és una reserva arqueològica conservada per l'autoritat nacional i els actuals indígenes residents en aquestes terres, per arribar a Ciutat Perduda s'ha de fer una sèrie de contribucions a les comunitats de la zona, camperoles i indígenes, que s'encarreguen de mantenir la pau i harmonia en aquest lloc ancestral. El Parc Arqueològic Teyuna Ciutat Perduda només es pot visitar després de diversos dies de caminada amb guia. Distincions El 2007 Ciutat Perduda o Teyuna obtingué la cinquena posició com una de les 7 Meravelles de Colòmbia, en un sufragi amb més de 14.000 vots. Vegeu també Tairones. Serra Nevada de Santa Marta. Població indígena de Colòmbia. Referències Enllaços externs Institut Colombià d'Antropologia i Història-ICANH. Història de Ciutat Perduda Teyuna. Cultura tairona. Informació de Ciutat Perduda. Recorregut a Ciutat Perduda Arxivat 2019-08-19 a Wayback Machine..